नई दिल्ली: कांग्रेस के वरिष्ठ नेता एस.जयपाल रेड्डी ने रविवार को आरोप लगाया कि तेलंगाना की सत्तारूढ़ पार्टी तेलंगाना राष्ट्र समिति और भाजपा के बीच ‘अघोषित से ज्यादा का गठबंधन’ है और संभव है कि दोनों पार्टियां विधानसभा चुनाव के बाद हाथ मिला लें। तेलंगाना में रेड्डी को कांग्रेस के वरिष्ठ नेताओं में से सबसे कद्दावर माना जा रहा है। उन्होंने साफ कहा कि वह मुख्यमंत्री की दौड़ में नहीं हैं। उनका कहना है कि अब उनकी उम्र नहीं है और वह विधानसभा चुनाव भी नहीं लड़ेंगे। एक साक्षात्कार में पूर्व केंद्रीय मंत्री ने उस जनमत सर्वेक्षण को खारिज कर दिया जिसमें तेलंगाना के मौजूदा मुख्यमंत्री के चंद्रशेखर राव की जीत की संभावना जताई गई है।